**Dronningip nersornaasiuttagaanik 2021-mi nersornaasiinermi borgmesterip oqalugiaataa**

Eqqaavilerineq 15. marts 1979-mi kommunimiit tinguneqarmat Jakob Gundel sulisutut atorfinissimavoq. 1981-milu atorfigisamini aquttunngorsimavoq ullumilu suli taamatut ingerlalluni. Ukiut 40-rut kommunimi eqqaavilerinermi suliaqartutut sulineq qaqutigoortuvoq, Jaakulli suliassaq taamanermiit aalajaalluinnarluni tunniusimallunilu suliaq ingerlattarsimavaa naak ilaatigut atukkat imaannaasarsimanngikkaluartut.

Eqqaavilerisut atortutigut ilaatigut kommunimiit pitsaanerpaamik atugassaqartitaasanngikkaluartut naammagittarluni atortut paarilluarlugit suliffinni ingerlattarsimavaa.

Lastbiilit ila qassit aqqusaarsimanerpai kisianni kingulliit ukiut 15-it paarilluarlugut aserfallattaalinerilu isumagilluarlugit uumatissimavai. Taassuma kingorna eqqaavilerissutit ullutsinnut tulluunnerusut atulermata suleqatigilluakkanilu makkerni Kali illoqarfitsinni eqqaavilerineq piorsarlugu sulilluarsimaqaat. Innuttasut qujassutissaqaqaat Jaakkukkummi Kalilu, ukiut 21 suleqatigiissimapput. sulinngippata kiap suliassat taakkua kivissammagit.

Jaakup suleqatikkuminartuunera tamatta nalunngilarput aamma suleqataasa tamanna nuannersumik eqqaasarpaat allatuulli ilaatigut aporaaffeqalaartaraluarlutik, suliassaq inuiaqatigiinni pingaaruteqarluartoq pinngitsoorneqarsinnaanngitsorlu ukiut 40-ut ingerlassimaneranut kommunimiit Jaaku qutsavigaarput. Jaaku pilluarit aamma ilaqutaasut tamassi pilluaritsi.

Ullup qeqqanut maanga neriartoratta nerisagut mamaqisut nerisagut paasivara ilaqutaasut namminneerlutik akilerlugit pilliutigisimagaat, mamarsarsimavallaaqigatta aalijangiupparput aammami ullorsiortoq pillugu kommunip aningaasartuutaasimasut akilissagai.

Qujanaq